Diari Oficial de la Generalitat Valenciana


Sumari del DOGV 6423, del 23-12-2010 (2010/13345)

ACORD de 17 de desembre de 2010, del Consell, per la qual es declara d'interés comunitari, pel procediment extraordinari de l'article 20 de la Llei 4/1992, de 5 de juny, de la Generalitat, la sol·licitud de Franjuán Obras Públicas, SL, d'una actuació integral consistent en l'ampliació d'una activitat minera i instal·lacions auxiliars en sòl no urbanitzable del terme municipal de Sellent.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6423

Data del DOGV
:   23-12-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/13417


Data del document
:   17-12-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Sellent
    * pla d'urbanisme

ACORD de 17 de desembre de 2010, del Consell, per la qual es declara d'interés comunitari, pel procediment extraordinari de l'article 20 de la Llei 4/1992, de 5 de juny, de la Generalitat, la sol·licitud de Franjuán Obras Públicas, SL, d'una actuació integral consistent en l'ampliació d'una activitat minera i instal·lacions auxiliars en sòl no urbanitzable del terme municipal de Sellent. [2010/13008]  
  
El Consell, en la reunió del dia 17 de desembre de 2010, va adoptar l'acord següent:  
Vist l'expedient promogut per Alberto Giner Pardo, en representació de la mercantil Franjuán Obras Públicas, SL, de sol·licitud de declaració d'interés comunitari (DIC) per a una actuació integral consistent en l'ampliació d'una activitat minera i instal·lacions auxiliars en sòl no urbanitzable del terme municipal de Sellent, i de conformitat amb els següents  
Antecedents de fet  
Primer. El 15 de març de 2004 es va presentar en el Registre de la Comissió Territorial d'Urbanisme de València la sol·licitud esmentada relativa a una declaració d'interés comunitari consistent en l'ampliació d'una activitat minera i instal·lacions auxiliars, en l'emplaçament següent:  
- Partida Pla de Sala, ctra. de Sellent, km 1,2.  
- Parcel·les:   
Polígon 7 parcel·les 71ab, 140ab, 66, 67, 68, 69, 70, 144, 145, 146, 141, 142, 143, 104c, 104b, 104a, 97, 96, 86, 105, 73b, 73a, 184, 185, 32, 65, 103, 180, 73c, 73d, 73e, 74, 75, 76a, 76b, 77, 137 i 138, 149, 147, 150, 148, 62, 72, 139, 64, 63, 102, 128, 127, 78 (part), 136, 151 a 129, 132, 133, 134, 135a i 135-b, 60a i b.  
Polígon 6, parcel·les 164, 165, 167, 177 i 166.  
Es preveu l'ampliació de la pedrera d'àrids Tossal Negre, tramitada com a recurs de la secció A de la Llei de Mines. L'explotació es dedica a l'extracció, trituració i classificació d'àrids destinats al consum propi de l'empresa per al desenvolupament de la seua activitat de construcció i obra pública. La superfície ocupada actualment és de 102.647 m², mentre que l'ampliació sol·licitada comporta l'ocupació d'una nova superfície de 181.527 m². L'explotació es desenvolupa en dues àrees distintes: zona actual d'explotació (A) i zona d'ampliació (C). L'explotació continuarà a la zona actual mentre es condiciona l'accés a la zona d'ampliació i la plataforma de treball on s'ubicaran les noves instal·lacions de tractament.  
La secretària autonòmica de la llavors Conselleria de Territori i Habitatge, el 3 d'abril de 2006, va resoldre admetre a tràmit i sotmetre a informació pública l'expedient, i l'anunci s'ha publicat en el Diari Oficial de la Comunitat Valenciana, número 5261, de 18 de maig de 2006, i en el periòdic Las Provincias de 25 d'abril de 2006. No s'han presentat al·legacions al projecte.  
Segon. Les activitats que s'han de realitzar són les pròpies per a efectuar l'activitat minera d'extracció d'àrids, que es complementen amb les instal·lacions d'aprofitament dels àrids extrets com són la planta de fabricació de formigó, la planta d'aglomerat asfàltic, la planta d'envasament i la resta d'instal·lacions complementàries i necessàries com el parc de maquinària mòbil, les oficines, els tallers, magatzems i aparcaments: Les construccions proposades es consideren com estrictament necessàries per a les activitats que s'han de desenvolupar.  
De la documentació aportada a l'abril de 2007 (visada el 18 de maig de 2007), se'n deriven les activitats i instal·lacions següents:  
\* \* \* \* \*  
  
La superfície construïda total és de 4.764 m² sostre, amb un volum de 28.584 m³; un percentatge d'ocupació de 0,779437432; un coeficient d'edificabilitat de 0,952665204; altura màxima de l'edificació de 10 m; nombre de plantes, 2; separació mínima a límits, 18 m, i separació mínima a vial, 18 m.  
Tercer. Durant la tramitació de l'expedient s'han sol·licitats els informes sectorials següents:  
- Audiència als ajuntaments de Xàtiva, Antella, Anna, Estubeny, Llanera de Ranes, Cotes, Càrcer, la Llosa de Ranes i Chella.  
- Ajuntament de Sellent.  
- Direcció General de Gestió del Medi Natural. Àrea d'Avaluació Ambiental.  
- Conselleria d'Empresa, Universitat i Ciència. Servei de Mines.  
- Diputació Provincial de València. Servei d'Explotació de Vies i Obres.  
- Conselleria d'Infraestructures i Transport. Direcció General d'Obres Públiques. Divisió de Carreteres.  
- Servei Territorial de Medi Ambient. Secció Forestal, Camins Ramaders i Espais Naturals.  
- Servei d'Ordenació Sostenible del Medi.  
En l'expedient consta l'emissió dels informes següents:  
- Conselleria d'Indústria, Comerç i Innovació. Servei Territorial d'Indústria. Informe de 6 d'abril de 2004, en el qual s'indica que al terme de Sellent hi ha, actives i en vigor, les explotacions mineres següents: secció C): Cerámicas Aznar, núm. 2430; P.I. Tossal Negre II, núm. 2879. Secció A) Tossal Negre, núm. 855.  
- Direcció General de Planificació i Gestió del Medi. Àrea d'Avaluació Ambiental. Informe d'1 de juny de 2004, en el qual s'indica que l'empresa promotora va tramitar a través del Servei d'Indústria, el 17 de maig de 2002, la sol·licitud d'ampliació de la pedrera Tossal Negre. El 27 de març de 2003, la directora general de Planificació i Gestió del Medi, va resoldre favorablement des del punt de vista ambiental la declaració d'impacte ambiental (DIA) del projecte de referència. La DIA conté els condicionants següents:  
- Qualsevol estèril generat en l'explotació s'ha d'utilitzar per al farciment dels buits existents. En cap cas s'han de produir nous enderrocs.  
- Les parcel·les situades a la zona on s'ubiquen actualment les instal·lacions de tractament, matxuqueig i recollida han de quedar totalment aptes per a usos posteriors. L'enderroc existent ha de restaurar-se totalment, en un termini no superior a un any.  
- Els treballs de restauració han d'anar encaminats a restituir el buit miner actualment existent i a remodelar els talussos i bancs d'explotació. L'altura de banc de restauració no pot superar, en cap cas, els 7 m d'altura, amb una inclinació no superior a 45° respecte de l'horitzontal. Els bancs de restauració han d'estar separats per bermes àmplies que garantisquen el pas de maquinària per a dur a terme les tasques de revegetació, han de disposar dels drenatges adequats i han de poder ser revegetades. El pendent final del talús de restauració no pot superar, en cap cas, els 35° d'inclinació respecte de l'horitzontal.  
- El desenvolupament d'un abocador controlat de residus inerts dins del buit miner requereix l'autorització prèvia de la Direcció d'Educació i Qualitat Ambiental i està subjecte al procediment d'avaluació d'impacte ambiental.  
- La restauració proposada en el vessant sud del tossal ha de modificar-se en el sentit d'eliminar el pic que actualment queda entre els vèrtexs 54 i 55, que limiten l'explotació.  
- La restauració del conjunt de l'explotació s'ha de realitzar de forma progressiva i per mitjà de fases simultaniejades amb les tasques d'extracció minera, de manera que es restaure progressivament l'espai afectat, segons s'esgoten els diferents bancs de restauració. En conseqüència, els successius plans de treballs que s'han de presentar anualment davant del Servei Territorial d'Indústria i Energia han de plantejar-se donant prioritat al ràpid esgotament d'aquells fronts i banc que afavorisquen el compliment d'aquesta condició.  
- Si durant el procés d'explotació de la pedrera es troben restes paleontològiques, arqueològiques o etnològiques, el titular ha de posar el fet en coneixement de la Conselleria de Cultura de manera immediata, i adoptar les mesures pertinents per a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat, del Patrimoni Cultural Valencià.  
- Anualment s'ha de concertar amb aquesta Direcció General una visita de comprovació de les actuacions de restauració i de l'efectivitat de les mesures adoptades, i si no n'hi ha hagut, se n'ha d'exigir l'execució.  
- Ajuntament de Xàtiva. Informe d'1 de juny de 2004, en sentit favorable.  
- Conselleria d'Empresa, Universitat i Ciència. Servei Territorial d'Indústria. Informe de 22 de setembre de 2004, en sentit favorable.  
- Diputació Provincial de València. Servei de Planificació. Informe de 5 de febrer de 2009, en sentit favorable condicionat. També consta en l'expedient l'informe del director de Carreteres de la Diputació de 10 d'octubre de 2010, referit a la sol·licitud de permís d'obres (P-390/2010), on s'assenyalen una sèrie d'incidències que han de ser esmenades pel promotor:  
- «S'executen en la carretera CV-555 els 178 metres de condicionament de la carretera i s'execute la rotonda partida al PK 4+840 segons el projecte visat el 7/11/2008 en el Col·legi d'Enginyers de Camins, Canals i Ports Comunitat València (exp. 23956), i del qual a continuació descrivim el més rellevant:  
1.1. Condicionament de 178 metres de carreteres amb una secció transversal general d'una calçada de 6,00 metres d'ample, amb voreres d'emergència d'1,50 metres, i un carril d'acceleració de 4,00 metres d'ample direcció Sellent.  
1.2. La glorieta partida ha de tenir un carril de 6,00 metres d'ample i voreres d'emergència de 0,5 m i radi interior de 17,00 metres.  
1.3. El drenatge de tot el tram afectat s'ha d'efectuar mitjançant cunetes formigonades de 1,50 metres d'amplària segons el plànol 6.2 del projecte presentat.  
- Dins de la zona de protecció de la carretera CV-555, (la zona delimitada a 18 metres mesurats a un costat i a l'altre des de l'aresta exterior de la calçada més pròxima, inclosa la rotonda partida i el nou tram preparat), no s'hi permeten instal·lacions, edificis ni zona d'aparcament, i s'han de demolir o recular els existents. Les instal·lacions de gestió de residus reflectides de l'annex 13 del projecte presentat pel promotor han d'ubicar-se fora dels 18 metres de la nova calçada executada.  
- Per a executar les obres abans esmentades és preceptiu sol·licitar permís al Servei de Conservació i Explotació de l'Àrea de Carreteres de la Diputació de València.  
- El projecte presentat pel promotor ha sigut avaluat en aquesta declaració d'interés comunitari només a l'efecte d'ordenació, planificació viària i matèria urbanística, i, mitjançant la sol·licitud de permís, és el Servei de Conservació i Explotació qui ha de supervisar el projecte d'execució, l'execució de les obres, la qualitat de les unitats d'obres, l'adaptació del ferm proposat a la nova norma de secció de ferms de la Comunitat Valenciana (Ordre de 28 de novembre de 2008, de la Conselleria d'Infraestructures i Transport), etc.».  
- Servei Territorial de Medi Ambient. Secció Forestal, Camins Ramaders i Espais Naturals. Informe de Camins Ramaders de data 30 d'octubre de 2008, en sentit favorable. Informe d'Espais Naturals de data 3 de novembre de 2008, en el qual s'indica el següent: «no afecta cap espai natural protegit. D'acord amb la documentació aportada, la parcel·la 124 alberga vegetació de la comunitat Gypsophilo struthii-Ononidetum edentulae (estepes sobre algeps), hàbitat d'interés prioritari, d'acord amb la Directiva 92/43, d'hàbitats, i ha de preservar-se d'accions que impliquen la seua degradació i transformació». Informe de 16 de novembre de 2009, en sentit favorable, en el qual s'indica el següent: «Queda perfectament definit el compromís de l'empresa davant de la prevenció de riscos d'incendis forestals, com també els tallafocs i àrees de defensa contra incendis forestals, definits en un pla que aporten».  
- Conselleria d'Infraestructures i Transport. Direcció General d'Obres Públiques. Divisió de Carreteres. Informe de 16 de novembre de 2008, en sentit favorable condicionat, indicant que el promotor ha d'executar a costa seu el condicionament de la intersecció per a accedir a l'activitat segons dispose la Diputació Provincial de València, titular de la carretera CV-555.  
- Ajuntament de Sellent. S'aporta acord plenari de 18 de desembre de 2008, de ratificació d'informe favorable condicionat, en el qual es proposa una compensació econòmica de 150.174 euros.  
- Servei d'Ordenació Sostenible del Medi. Informe de 28 de gener de 2009, en sentit favorable.  
- Diputació Provincial de València. Servei d'Explotació de Vies i Obres. Informe de 5 de febrer de 2009, en sentit favorable condicionat.  
D'altra banda, el 17 de juny de 2010, el promotor aporta còpia de la documentació de l'avantprojecte entregada juntament amb la sol·licitud inicial, com també còpia de l'anunci d'informació pública de la Confederació Hidrogràfica del Xúquer (Butlletí Oficial de la Província núm. 134, de 8 de juny de 2010) en relació amb l'autorització d'abocament en tramitació en aquest organisme de conca.  
Quart. El 24 de setembre de 2010, el Servei Territorial d'Urbanisme de València emet un informe favorable en relació amb aquesta declaració d'interés comunitari, amb les condicions imposades en els distints informes sectorials emesos durant la tramitació de l'expedient, que han de ser assumides pel promotor.  
Cinqué. El 29 d'octubre de 2010, el Servei de Coordinació Territorial de la Direcció General d'Urbanisme, sobre la base de les dades aportades en l'informe remés pel Servei Territorial, emet un informe en relació amb les seues competències de supervisió i coordinació, per a la determinació dels criteris i les directrius de política urbanística i de sòl.  
Fonaments de dret  
Primer. Aquest expedient ha de resoldre's a la llum del que estableixen els articles 8.2 i 20 de la Llei 4/1992, de 5 de juny, de la Generalitat, sobre Sòl No Urbanitzable, per raó del que preveu la disposició transitòria tercera de la Llei 10/2004, de 9 de desembre, de la Generalitat, del Sòl No Urbanitzable, vigent.  
Segon. Es tracta d'una activitat integral, per la qual cosa ha de tramitar-se de conformitat amb el que preceptua l'article 20 de la Llei 4/1992 esmentada, ja que l'actuació supera els 40.000 m² de parcel·la ocupada, per la qual cosa l'envergadura de l'actuació fa que la tramitació correcta siga la pròpia de la declaració d'interés comunitari pel procediment extraordinari.  
Així les coses, per tal de constatar el compliment de les condicions a què es refereix l'apartat 1 del precepte, s'adverteix el següent:  
1. Compleix el que preveu l'article 20.1.a), ja que, per les seues característiques i l'impacte territorial, que significa, l'activitat no pot emplaçar-se als sòls urbans, urbanitzables o aptes per a la urbanització previstos en els planejaments vigents als municipis de la zona i, a més, que cap d'aquests s'ha manifestat sobre aquesta qüestió. D'altra banda, l'emplaçament proposat es considera territorialment adequat, com es dedueix de la declaració d'impacte ambiental, sempre que es complisquen les condicions allí indicades, com també la resta dels informes emesos.  
D'acord amb l'informe municipal, les construccions proposades són les estrictament necessàries per a les activitats que s'han de portar a terme.  
La incidència sobre l'ordenació territorial, la destinació i les característiques generals del sòl no urbanitzable comú del municipi de Sellent és mínima.  
El sòl més coincident amb les necessitats esmentades disponible al terme municipal de Sellent, és el no urbanitzable comú, tipus B. La localització proposada es considera adequada, ja que la construcció dels accessos i serveis necessaris és factible.  
El Pla General d'Ordenació Urbana, aprovat per la Comissió Territorial d'Urbanisme el 2 de juny de 2005, en l'article 4.11.2, el qualifica de sòl no urbanitzable comú, defineix els usos i condicions que han de complir les explotacions mineres, que per les seues especials característiques requereixen la implantació en aquest tipus de sòl.  
L'activitat que es pretén implantar, per la ubicació prevista, no té incidències importants sobre l'estructura del territori i la racional utilització d'aquest.  
2. Respecte al compliment de l'article 20.1.b), relatiu al fet que queden suficientment i adequadament resolts a càrrec de l'actuació la totalitat dels serveis requerits per al seu establiment i funcionament, sense que s'hi produïsca una sobrecàrrega de demanda en les infraestrucutras i serveis generats, cal dir que l'actuació resol adequadament, i a càrrec seu, els serveis que requereix per al seu establiment i funcionament, tal com s'acredita en els distints informes sectorials que figuren en l'expedient, sempre que es complisquen les condicions establides en aquests informes.   
La ubicació de l'activitat està a una distància del nucli urbà suficient perquè no signifique cap incidència en el desenvolupament del sòl urbà, i la seua proximitat respecte a la carretera CV-555 fa possible el disseny d'un bon accés des del nucli urbà esmentat, accés que ha de ser redissenyat pel tècnic competent, i aprovat pels serveis tècnics de la Diputació.   
L'accés a l'activitat es localitza a la carretera CV-555 (titularitat de la Diputació Provincial de València), a l'altura del PK 1200. Des de l'autovia A-7, els itineraris d'accés són a través de la CV-590 i de la CV-560.  
Pel fet que les activitats que s'han de portar a terme en ambdós costats de la carretera CV-555 produiran trànsit que efectuarà encreuaments de la carretera, es proposa una solució, que ha tingut informe favorable de la Diputació Provincial de València.   
L'actuació té subministrament d'aigua des d'un pou propi existent a la parcel·la, que té l'autorització corresponent per part de la Confederació Hidrogràfica del Xúquer.  
Les aigües residuals que es generen, procedents de les neteges i serveis del personal, han de ser tractades amb depuració adequada i, posteriorment, reutilitzades per a reg de la resta de la parcel·la, que no quedarà afectada per la instal·lació i que ha de mantenir-se en ús agrari o amb plantació de pantalles vegetals.  
Els residus sòlids generats per l'activitat han de ser recollits, traslladats i tractats per una empresa especialitzada.  
3. La mercantil promotora de l'expedient assumeix el compliment de les obligacions, deures i cessions exigits d'acord amb l'article 20.1.c) de la Llei 4/1992, de 5 de juny, de la Generalitat, com si es tractara de les cessions pròpies de l'adjudicatari d'un programa d'actuació urbanística en sòl urbanitzable no programat i que no posen ser mai menors que les pròpies del sòl urbanitzable programat. El precepte preveu que el deure de cessió puga substituir-se pel de cessió d'altres terrenys o el de pagament del cost d'execució d'infraestructures públiques addicionals. Si no fóra possible la quantificació dels deures legals en relació amb l'aprofitament, aquests deures tindran per contingut mínim el quinze per cent del cost estimat per a les obres d'urbanització que requerisca la corresponent actuació.  
L'Ajuntament proposa una compensació econòmica de 150.174 euros.  
En relació amb les cessions plantejades, els òrgans municipals competents han de precisar la destinació de la seua transformació en metàl·lic per a la realització d'infraestructures públiques addicionals al municipi, tal com disposa l'article 20.1.c) de la Llei 4/1992, de 5 de juny, de la Generalitat.  
Finalment, cal indicar que l'activitat que es pretén instal·lar contribuirà al manteniment dels nivells d'ocupació de la zona i al desenvolupament economicosocial local, comarcal i general.  
Tercer. S'acredita la titularitat de la totalitat dels terrenys mitjançant la presentació de contractes d'arrendament, contractes de compravenda i escriptures de propietat de les parcel·les.  
Quart. La tramitació de l'expedient ha sigut formalment correcta, i s'han complit les exigències processals establides en l'article 20.2 de la Llei 4/1992, de 5 de juny, de la Generalitat.  
Cinqué. El Consell és l'òrgan competent per a la resolució de l'expedient, amb la consegüent aprovació i definició de l'ús que corresponga, a proposta del conseller de Medi Ambient, Aigua, Urbanisme i Habitatge, per raó del que disposa l'apartat 2 de l'article 20 de la Llei 4/1992, de 5 de juny, de la Generalitat.  
Vistos els preceptes legals esmentats i la resta de general i pertinent aplicació, a proposta del conseller de Medi Ambient, Aigua, Urbanisme i Habitatge, el Consell  
ACORDA  
Primer  
Aprovar definitivament l'actuació urbanística relativa a l'atribució d'ús i aprofitament sol·licitat per la mercantil Franjuán Obras Públicas, SL, per a l'actuació integral que s'ha de portar a terme d'acord amb l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a una activitat d'ampliació d'una activitat minera i instal·lacions auxiliars a la partida Pla de Sala i Tossal Negre, del terme municipal de Sellent.  
Aquesta actuació i la declaració d'interés comunitari, com també l'adjudicació a què fa referència l'apartat següent s'han de subjectar als paràmetres definits en la documentació tècnica presentada, tal com es detallen en els antecedents, i s'ha de subjectar als condicionants següents, establits en els informes sectorials emesos:  
1. De la declaració d'impacte ambiental:  
a) Qualsevol estèril generat en l'explotació s'ha d'utilitzar per al farciment dels buits existents. En cap cas no s'han de crear nous enderrocs.  
b) Les parcel·les situades a la zona on s'ubiquen actualment les instal·lacions de tractament, matxuqueig i recollida, han de quedar totalment aptes per a usos posteriors. L'enderroc existent ha de restaurar-se en la seua totalitat, en un termini no superior a un any.  
c) Els treballs de restauració han d'anar encaminats a restituir el buit miner actualment existent i a remodelar els talussos i bancs d'explotació. L'altura de banc de restauració no pot superar, en cap cas, els 7 m d'altura, amb una inclinació no superior a 45° respecte de l'horitzontal. Els bancs de restauració han d'estar separats per bermes àmplies que garantisquen el pas de maquinària per a dur a terme les tasques de revegetació, han de disposar de drenatges adequats i han de poder ser revegetades. El pendent final del talús de restauració no pot superar, en cap cas, els 35° d'inclinació respecte de l'horitzontal.  
d) La creació d'un abocador controlat de residus inerts dins del buit miner requereix l'autorització prèvia de la Direcció General per al Canvi Climàtic, i està subjecta al procediment d'avaluació d'impacte ambiental.  
e) La restauració proposada al vessant sud del Tossal ha de modificar-se, eliminant el pic que actualment queda entre els vèrtexs 54 i 55 que limiten l'explotació.  
f) La restauració del conjunt de l'explotació s'ha de realitzar de forma progressiva i per mitjà de fases, simultaniejades amb les tasques d'extracció minera, de manera que es restaure progressivament l'espai afectat tal com es produïsca l'esgotament dels diferents bancs de restauració. En conseqüència, els successius plans de treballs que han de presentar anualment davant del Servei Territorial de Indústria i Energia han de plantejar-se donant prioritat al ràpid esgotament d'aquells fronts i banc que afavorisquen el compliment d'aquesta condició.  
g) Si durant el procés d'explotació de la pedrera es troben restes paleontològiques, arqueològics o etnològics, el titular ha de posar el fet en coneixement de la Conselleria de Cultura de manera immediata, i adoptar les mesures pertinents per a protegir-les i conservar-les, i de conformitat amb el que preveuen els articles 63 i 65 de la Llei 4/1998, d'11 de juny, de la Generalitat, del Patrimoni Cultural Valencià.  
h) Anualment s'ha de concertar amb la Direcció General de Gestió del Medi Natural una visita de comprovació de les actuacions de restauració i l'efectivitat de les mesures adoptades, i exigir, si no n'hi ha, que s'executen.  
2. Del Servei Territorial de Medi Ambient: la parcel·la 124 alberga vegetació de la comunitat Gypsophilo struthii-Ononidetum edentulae (estepes sobre algeps), hàbitat d'interés prioritari d'acord amb la Directiva 92/43, d'hàbitats, i ha de preservar-se d'accions que impliquen la seua degradació i transformació.  
3. De la Conselleria d'Infraestructures i Transport. Direcció General d'Obres Públiques. Divisió de Carreteres: el promotor ha d'executar a costa seu el condicionament de la intersecció per a accedir a l'activitat segons dispose la Diputació Provincial de València, titular de la carretera CV-555.  
4. De la Diputació Provincial de València. Amb caràcter previ a l'exercici de l'activitat han de realitzar-se les actuacions següents:  
«- S'executen a la carretera CV-555 els 178 metres de condicionament de la carretera i s'execute la rotonda partida al PK 4,840 segons el projecte visat el 7/11/2008 al Col·legi d'Enginyers de Camins, Canals i Ports de la Comunitat Valenciana (exp. 23719), del qual a continuació descrivim el més rellevant:  
1.1. Condicionament de 178 metres de carreteres amb una secció transversal general d'una calçada de 6,00 metres d'ample, amb voreres d'emergència de 1,50 metres, i un carril d'acceleració de 4,00 metres d'ample, direcció Sellent.  
1.2. La glorieta partida ha de tenir un carril de 6,00 metres d'ample i voreres d'emergència de 0,5 m i radi interior de 17,00 metres.  
1.3. El drenatge de tot el tram afectat s'ha de realitzar mitjançant cunetes formigonades de 1,50 metres d'amplària, segons el plànol 6.2 del projecte presentat.  
- Dins de la zona de protecció de la carretera CV-555, (la zona delimitada a 18 metres mesurats a un costat i a l'altre des de l'aresta exterior de la calçada més pròxima, inclosa la rotonda partida i el nou tram preparat), no s'hi permeten instal·lacions, edificis ni zona d'aparcament, i s'han de demolir o recular els existents. Les instal·lacions de gestió de residus reflectides en l'annex 13 del projecte presentat pel promotor han d'ubicar-se fora dels 18 metres de la nova calçada executada.  
- Per a executar les obres abans esmentades és preceptiu sol·licitar permís al Servei de Conservació i Explotació de l'Àrea de Carreteres de la Diputació de València.  
- El projecte presentat pel promotor ha sigut avaluat en aquesta declaració d'interés comunitari només a l'efecte d'ordenació, planificació viària i matèria urbanística, i, mitjançant la sol·licitud de permís, és el Servei de Conservació i Explotació, qui ha de supervisar el projecte d'execució, l'execució de les obres, la qualitat de les unitats d'obres, l'adaptació del ferm proposat a la nova norma de secció de ferms de la Comunitat Valenciana (Ordre de 28 de novembre de 2008, de la Conselleria d'Infraestructures i Transport), etc.».  
Segon  
Adjudicar aquesta actuació integral a favor de l'entitat mercantil Franjuán Obras Públicas, SL, a la qual se li atorga la legitimació necessària, a l'efecte de l'article 20 de la Llei 4/1992, per a promoure la instal·lació referida.  
Tercer  
Condicionar i vincular aquesta adjudicació i legitimació al fet que el promotor designat complisca i satisfaça, en la seua totalitat, les obligacions i càrregues de naturalesa urbanística, com també els compromisos que ha assumit al llarg de la tramitació d'aquest procediment, que queden afectats, a favor de l'Ajuntament de Sellent, per a sufragar actuacions urbanístiques públiques. L'incompliment o la no-satisfacció d'aquestes obligacions determinarà la caducitat d'aquesta adjudicació i, si és el cas, de la mateixa declaració d'interés comunitari que té com a objecte.  
Quart  
El promotor ha de garantir, davant de l'Ajuntament de Sellent, la correcta i puntual execució de la implantació en què consisteix aquesta actuació integral per import d'almenys un 7% del cost total dels serveis i obres d'urbanització previstos. Aquesta garantia financera i personal de la promoció ha de prestar-se mitjançant aval, fiança o depòsit de valors, abans de l'inici de les obres.  
Cinqué  
Tot canvi que es produïsca en la titularitat de la promoció de l'actuació integral requereix l'autorització prèvia del conseller de Medi Ambient, Aigua, Urbanisme i Habitatge.  
Sisé  
L'acord d'adjudicació expressat en l'apartat segon precedent, sense perjudici del que disposa l'apartat tercer, caducarà si en el termini d'un any, comptador des de la publicació en el Diari Oficial de la Comunitat Valenciana, la persona interessada no ha sol·licitat, en condicions d'obtenir-la, la preceptiva llicència urbanística municipal. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys, prorrogables per resolució del conseller de Medi Ambient, Aigua, Urbanisme i Habitatge. L'eventual declaració de caducitat de l'adjudicació l'emetrà, arribat el cas, el conseller de Medi Ambient, Aigua, Urbanisme i Habitatge, a qui l'acord d'aprovació confereix les facultats necessàries amb aquest fi, després de l'expedient instruït amb l'audiència de la persona interessada i de l'Ajuntament de Sellent. Aquesta declaració, si es produeix, determinarà la suspensió temporal de la declaració d'interés comunitari d'aquesta actuació integral, fins que el Consell en resolga una nova adjudicació o la suspensió definitiva.  
A més de l'esmentada llicència urbanística municipal, l'adjudicatari ha d'obtenir els permisos, llicències i autoritzacions que siguen necessaris per al lícit exercici de l'activitat.  
Seté  
El desenvolupament de l'actuació integral s'ha d'ajustar al projecte presentat pel promotor adjudicatari, amb la documentació complementària aportada durant la tramitació de l'expedient, i respectar les condicions fixades per les distintes administracions que han participat en el procediment, en especial les indicades en la declaració d'impacte ambiental.  
Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació d'aquesta instal·lació.  
D'altra banda, ha de presentar davant de l'Ajuntament, i obtenir, pronunciament favorable de l'estudi d'integració paisatgística, basant-se en el que disposen els articles 48.4, 52 (contingut) i 58.2 del Reglament de paisatge de la Comunitat Valenciana, aprovat pel Decret 120/2006, d'11 d'agost, del Consell.  
Contra aquest acord, que posa fi a la via administrativa, es pot interposar recurs potestatiu de reposició davant del Consell, en el termini d'un mes comptador des de l'endemà de la notificació o publicació d'aquest acord en el Diari Oficial de la Comunitat Valenciana, d'acord amb el que estableix els articles 116.1 i 117.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació o publicació d'aquest acord en el Diari Oficial de la Comunitat Valenciana, de conformitat amb el que disposen els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que puga exercir-se qualsevol altre recurs que es crega oportú.  
València, 17 de desembre de 2010  
El vicepresident primer i secretari del Consell,  
VICENTE RAMBLA MOMPLET